**บทที่ ๑**

***บทนำ***

**๑.๑ ลักษณะของแผนยุทธศาสตร์การพัฒนา**

 **“แผนยุทธศาสตร์การพัฒนา”**ขององค์กรปกครองส่วนท้องถิ่น เป็นแผนพัฒนาเศรษฐกิจและสังคมขององค์กรปกครองส่วนท้องถิ่นที่กำหนดยุทธศาสตร์และแนวทางการพัฒนาขององค์กรปกครองส่วนท้องถิ่น

ซึ่งแสดงถึงวิสัยทัศน์ พันธกิจ และจุดมุ่งหมายเพื่อการพัฒนาในอนาคตโดยสอดคล้องกับแผนพัฒนาเศรษฐกิจและสังคมแห่งชาติแผนพัฒนาจังหวัด แผนพัฒนาอำเภอ และนโยบายในการพัฒนาท้องถิ่น

การวางแผนเป็นการพิจารณาและกำหนดแนวทางปฏิบัติงานให้บรรลุเป้าหมายที่ปรารถนา เปรียบเสมือนเป็นสะพานเชื่อมโยงระหว่างปัจจุบันและอนาคตเป็นการคาดการณ์สิ่งที่ยังไม่เกิดขึ้นฉะนั้นการวางแผนจึงเป็นกระบวนการทางสติปัญญาที่พิจารณากำหนดแนวทางปฏิบัติงานมีรากฐานการตัดสินใจตามวัตถุประสงค์ความรู้และการคาดคะเนอย่างใช้ดุลยพินิจ

การวางแผนจึงมีความเกี่ยวข้องกับการคาดการณ์ต่างๆ ในอนาคต และเลือกแนวทางปฏิบัติที่ดีที่สุดโดยผ่านกระบวนการคิดก่อนทำ ฉะนั้น จึงกล่าวได้ว่าการวางแผนคือความพยายามที่เป็นระบบ เพื่อตัดสินใจเลือกแนวทางปฏิบัติที่ดีที่สุดสาหรับอนาคตเพื่อให้องค์กรปกครองส่วนท้องถิ่นบรรลุผลตามวัตถุประสงค์

การวางแผนยุทธศาสตร์การพัฒนาขององค์กรปกครองส่วนท้องถิ่นจึงเป็นกระบวนการกำหนดทิศทางในอนาคตขององค์กรปกครองส่วนท้องถิ่นโดยกำหนดสภาพการณ์ที่ต้องการบรรลุและแนวทางในการบรรลุบนพื้นฐานของการรวบรวมและวิเคราะห์ข้อมูลอย่างรอบด้าน และเป็นระบบ ทั้ง นี้จะต้องสอดคล้องกับศักยภาพของท้องถิ่น และปัญหา /ความต้องการของประชาชนในท้องถิ่นด้วย

การวางแผนยุทธศาสตร์การพัฒนามีความสำคัญต่อองค์กรปกครองส่วนท้องถิ่นเป็นอย่างยิ่ง ทั้งนี้เนื่องจากแผนยุทธศาสตร์การพัฒนาเป็นแผนพัฒนาที่มุ่งไปสู่สภาพการณ์ที่ต้องการให้เกิดขึ้นในอนาคตเป็นกรอบในการกำหนดทิศทางการพัฒนาขององค์กรปกครองส่วนท้องถิ่นให้มุ่งไปสู่สภาพการณ์อันพึงประสงค์ได้อย่างเท่าทันกับการเปลี่ยนแปลง โดยสามารถจัดสรรทรัพยากรที่มีอยู่อย่างจำกัดได้อย่างมีประสิทธิภาพ การจัดทำแผนยุทธศาสตร์การพัฒนาจึงเป็นการกำหนดทิศทางการพัฒนาขององค์กรปกครองส่วนท้องถิ่น ที่ต้องกำหนดถึงสภาพการณ์ที่ต้องการจะบรรลุและแนวทางในการที่จะทาให้บรรลุถึงสภาพการณ์นั้น

 **๑.๒ วัตถุประสงค์ของการจัดทำแผนยุทธศาสตร์การพัฒนา**

๑. เป็นการลดความไม่แน่นอนและปัญหาความยุ่งยากซับซ้อนที่จะเกิดขึ้นในอนาคต เพราะการวางแผนเป็นการจัดโอกาสทางด้านการจัดการให้ผู้วางแผนมีสายตากว้างไกล มองเหตุการณ์ต่าง ๆ ในอนาคตที่อาจเกิดขึ้นเช่น การเปลี่ยนแปลงด้านเทคโนโลยี ปัญหาความต้องการของประชาชนในสังคมนั้น ซึ่งสิ่งเหล่านี้อาจส่งผลกระทบต่อการบรรลุเป้าหมายขององค์กร

 ๒. ทำให้เกิดการยอมรับแนวความคิดใหม่ ๆ เข้ามาในองค์กร เนื่องจากปรัชญาของการวางแผนยึดถือและยอมรับเรื่องการเปลี่ยนแปลงจึงทำให้มีการยอมรับแนวความคิดเชิงระบบเข้ามาใช้ในองค์การยุคปัจจุบัน

๓. ทำให้การดำเนินการขององค์กรบรรลุถึงเป้าหมาย เพราะการวางแผนเป็นงานที่จำเป็น เป็นจุดเริ่มแรกของทุกฝ่ายในองค์กรเพื่อเป็นหลักประกันการดำเนินการเป็นไปด้วยความมั่นคงและมีความเจริญเติบโตขึ้น

๔. เป็นการลดความสูญเปล่าของหน่วยงานที่ซ้ำซ้อนกัน เพราะการวางแผนทำให้มองเห็นภาพรวมขององค์กรที่ชัดเจนและยังเป็นการอำนวยประโยชน์ในการจัดระเบียบขององค์กรให้มีความเหมาะสมกับลักษณะงานมากยิ่งขึ้นและเป็นการจำแนกงานแต่ละแผนกไม่ให้ซ้ำซ้อนกัน

๕. ทำให้เกิดความชัดเจนในการดำเนินงาน เนื่องจากการวางแผนเป็นการกระทำโดยอาศัยหลักทฤษฏีและงานวิจัยต่างๆมาเป็นตัวกำหนดจุดมุ่งหมายและแนวทางปฏิบัติที่ชัดเจนในอนาคตอย่างเหมาะสมกับสภาพขององค์กรที่ดำเนินอยู่

๖. เป็นกรอบในการกำหนดทิศทางการพัฒนาขององค์กรปกครองส่วนท้องถิ่น ในการจัดทำแผนพัฒนาสามปี

๗. เพื่อแสดงแนวทางการพัฒนาในช่วงเวลาห้าปีที่มีความสอดคล้องและสามารถสนองตอบต่อการดำเนินการพัฒนาท้องถิ่นอย่างมีประสิทธิภาพ

 **๑.๓ ขั้นตอนในการจัดทำแผนยุทธศาสตร์การพัฒนา**

 **ขั้นตอนที่ ๑ การเตรียมการจัดทาแผนยุทธศาสตร์การพัฒนา**

หน่วยงานที่รับผิดชอบการจัดทำแผนพัฒนาเข้าพบผู้บริหารท้องถิ่น เพื่อชี้แจงวัตถุประสงค์ความสำคัญแนวทางและขั้นตอนในการจัดทำแผนยุทธศาสตร์การพัฒนา แล้วทำโครงการจัดทำแผนยุทธศาสตร์การพัฒนาขององค์กรปกครองส่วนท้องถิ่นเสนอผ่านปลัดองค์กรปกครองส่วนท้องถิ่น ให้ผู้บริหารอนุมัติในโครงการดังกล่าว แล้วแจ้งผู้ที่เกี่ยวข้องเพื่อดำเนินการตามห้วงเวลาและขั้นตอนที่กำหนดต่อไป

 **ขั้นตอนที่ ๒การรวบรวมข้อมูลและปัญหาสำคัญ**

 **๑. การเก็บรวบรวมข้อมูล**

 การจัดทำแผนยุทธศาสตร์การพัฒนาขององค์กรปกครองส่วนท้องถิ่น จะต้องมีการรวบรวมและจัดทำฐานข้อมูลข่าวสารให้ครบถ้วนทันสมัย ซึ่งได้แก่ ข้อมูลเบื้องต้นในด้านการเมืองการปกครอง เศรษฐกิจ สังคมโดยข้อมูลควรแสดงแนวโน้มที่เปลี่ยนแปลงไป แสดงค่าเฉลี่ยร้อยละ และการวิเคราะห์ข้อมูล ตลอดจนการให้ความเห็น ซึ่งข้อมูลที่ควรจัดทำได้แก่ข้อมูลประชากร อาชีพและรายได้ สุขภาพ การศึกษา ทรัพยากรการคมนาคมขนส่ง การพาณิชย์ การลงทุน อุตสาหกรรมและข้อมูลงบประมาณ เป็นต้น

 **๒. การรวบรวมปัญหาสำคัญของท้องถิ่น**

ข้อมูลปัญหาสำคัญของท้องถิ่นจะช่วยในการกำหนดยุทธศาสตร์เพื่อแก้ไขปัญหา ดังนั้นองค์กรปกครองส่วนท้องถิ่นจึงควรรวบรวมปัญหาที่สำคัญไว้ โดยให้นำแผนชุมชน มาพิจารณาประกอบการจัดทำแผนยุทธศาสตร์การพัฒนา และการจัดลำดับความสำคัญของปัญหา

 **ขั้นตอนที่ ๓ การวิเคราะห์ศักยภาพเพื่อประเมินสถานภาพการพัฒนาของท้องถิ่นในปัจจุบัน**

เป็นการประเมินโดยวิเคราะห์ถึงโอกาส และภาวะคุกคามหรือข้อจำกัด อันเป็นสภาวะแวดล้อมภายนอกที่มีผลต่อการพัฒนาด้านต่างๆ ของท้องถิ่น รวมทั้งการวิเคราะห์ จุดอ่อน จุดแข็ง ของท้องถิ่นอันเป็นสภาวะแวดล้อมภายในท้องถิ่น ซึ่งทั้งหมดเป็นการประเมินสถานภาพของท้องถิ่นในปัจจุบัน โดยเป็นการตอบคำถาม “ปัจจุบันท้องถิ่นมีสถานภาพการพัฒนาอยู่จุดไหน” สำหรับใช้เป็นประโยชน์ในการกำหนดการดำเนินงานในอนาคตต่อไป ทั้งนี้ โดยใช้เทคนิค SWOT ANALYSIS การพิจารณาถึงปัจจัยภายใน ได้แก่ จุดแข็ง (Strength-S) ,จุดอ่อน (Weak- W) และปัจจัยภายนอก ได้แก่ โอกาส(Opportunity-O) และ อุปสรรค (Threat-T)เป็นเครื่องมือ

**ขั้นตอนที่ ๔ การกำหนดวิสัยทัศน์และภารกิจหลัก การพัฒนาท้องถิ่น**

๑. การกำหนดวิสัยทัศน์การพัฒนาท้องถิ่น

วิสัยทัศน์ (Vision) หมายถึง เป็นถ้อยแถลงที่ระบุถึงสภาพการณ์ในอุดมคติซึ่งเป็น “จุดหมาย”ที่องค์กรปกครองส่วนท้องถิ่นต้องการให้เกิดขึ้นในอนาคตข้างหน้าเพราะหากสถานการณ์ดังกล่าวเกิดขึ้นแล้วจะส่งผลให้เกิดคุณค่าหรือค่านิยมบางประการที่ยึดถือ เช่น คุณภาพชีวิตของประชาชนการเติบโตทางเศรษฐกิจและการกระจายรายได้ที่เท่าเทียมกันเป็นต้นวิสัยทัศน์เป็นผลรวมของการสรุปบทเรียนจากอดีตพิจารณาปัจจุบันและมุ่งหวังถึงอนาคตข้างหน้า โดยที่การสรุปบทเรียนจากอดีตหมายถึงการพิจารณาว่า ในอดีตที่ผ่านมาองค์กรปกครองส่วนท้องถิ่นมีข้อเด่น ข้อด้อยอะไรบ้าง โดยประเมินจากภาพรวมขององค์กรปกครองส่วนท้องถิ่น ในการกำหนดวิสัยทัศน์ขององค์กรปกครองส่วนท้องถิ่น ผู้ที่รับผิดชอบดำเนินการควรจะต้องหาข้อมูลทั่วไป และปัญหาสำคัญขององค์กรปกครองส่วนท้องถิ่น ที่ได้รับจากขั้นตอนที่ผ่านมา นำเสนอที่ประชุม จากนั้นจึงตั้งประเด็นคำถามเพื่อให้ที่ประชุมร่วมกันหาคำตอบในประเด็นต่าง ๆ ดังนี้

- หลักการหรือความเชื่อที่ท้องถิ่นยึดถือกันมาตั้งแต่อดีต

 - ขอบข่าย / แนวทางการดาเนินงานในช่วงปัจจุบันและในอนาคตที่องค์กรจะดำเนินการ

 - ความมุ่งมั่นที่จะดำเนินการให้สำเร็จ

 ๒. การกำหนดภารกิจหลัก หรือ พันธกิจ (Mission) ในการพัฒนาท้องถิ่น

 ภารกิจหลัก เป็นข้อความหรือถ้อยแถลงที่แสดงถึงลักษณะหรือขอบข่ายในการดำเนินงานขององค์กรปกครองส่วนท้องถิ่นที่เกี่ยวกับลักษณะการบริหาร และการจัดบริการสาธารณะรวมทั้งแนวคิดเกี่ยวกับองค์กรหรือภาพลักษณ์ที่ต้องการนำเสนอและปณิธานหรือปรัชญาในการดำเนินงานขององค์กรปกครองส่วนท้องถิ่นเป็นขอบเขตของบทบาทหน้าที่หลักหรือขอบเขตของกิจกรรมที่มุ่งเน้นเป็นพิเศษที่องค์กรปกครองส่วนท้องถิ่นจะต้องดำเนินการเพื่อให้บรรลุวิสัยทัศน์ที่กำหนดไว้

**ขั้นตอนที่ ๕ การกำหนดจุดมุ่งหมายเพื่อการพัฒนาที่ยั่งยืน**

 จุดมุ่งหมายเพื่อการวางแผนพัฒนาที่ยั่งยืน หมายถึง ขอบเขตหรือประเภทของกิจกรรมที่ควรค่าแก่การดำเนินงานทั้งในด้านเศรษฐกิจ สังคม วัฒนธรรม สิ่งแวดล้อม และขององค์กรปกครองส่วนท้องถิ่นที่จะก่อให้เกิดการพัฒนาที่ยั่งยืนและสอดคล้องกับวิสัยทัศน์และภารกิจหลักขององค์กรปกครองส่วนท้องถิ่น

 **ขั้นตอนที่ ๖ การกำหนดวัตถุประสงค์การพัฒนาท้องถิ่น**

เป็นการกำหนดผลสำเร็จที่ต้องการ โดยดำเนินการหลังจากที่ทราบภารกิจหลักที่ท้องถิ่นจะต้องทำและการวางแผนเชิงยุทธศาสตร์จะต้องกำหนดวัตถุประสงค์หรือทิศทางโดยรวมของท้องถิ่น เพื่อนาท้องถิ่นให้บรรลุความต้องการที่จะเป็นไปอนาคต ซึ่งวัตถุประสงค์สามารถจำแนกได้เป็น ๒ ส่วน คือ

๑. วัตถุประสงค์โดยรวมของท้องถิ่น

๒. วัตถุประสงค์เฉพาะส่วน / เฉพาะเรื่อง

ในขั้นตอนของการวางแผนยุทธศาสตร์การพัฒนานี้ การกำหนดวัตถุประสงค์จะเป็นการกำหนดวัตถุประสงค์โดยรวมของการพัฒนาท้องถิ่น ซึ่งอาจแบ่งขั้นตอนการกำหนดวัตถุประสงค์ออกได้ ๓ ขั้นตอน คือ

 ขั้นตอนที่ ๑ การวิเคราะห์ความต้องการ (Need)

 จะทำให้การกำหนดวัตถุประสงค์ ตอบสนองต่อความต้องการของประชาชนและกลุ่มผู้เกี่ยวข้องมากขึ้นการวิเคราะห์ปัญหา (Problem)จะทำให้การกำหนดวัตถุประสงค์ ตอบสนองต่อความต้องการของประชาชนและกลุ่มผู้เกี่ยวข้องมากขึ้น การวิเคราะห์ข้อจำกัด (Constraint) จะทำให้ประเมินได้ว่าขอบเขตของวัตถุประสงค์ควรเป็นไปสักเพียงใด การวิเคราะห์ศักยภาพ (Potential) เพื่อให้ทราบว่ามีทรัพยากรหรือปัจจัยใดที่เป็นประโยชน์ ต่อการจัดการกับประเด็นเพื่อการพัฒนาบ้างทำให้สามารถกำหนดวัตถุประสงค์ที่จะช่วยเสริมสร้างศักยภาพที่มีอยู่นั้นได้ และจะช่วยให้เกิดความเข้าใจตรงกันในเรื่องพื้นฐานการพัฒนาที่มีอยู่ (Baseline)ที่เกี่ยวข้องกับประเด็นการพัฒนานั้นด้วย

ขั้นตอนที่ ๒ การนำเอาปัญหามาวิเคราะห์ (Problem Analysis)

 จากขั้นตอนแรกจะนำเอาปัญหามาวิเคราะห์เพื่อค้นหาสาเหตุ และความสัมพันธ์ระหว่างปัญหาต่างๆที่เกี่ยวข้องกับจุดมุ่งหมายหรือประเด็นการพัฒนา ทั้งนี้ก็เพราะในการกำหนดวัตถุประสงค์การพัฒนา อาจมี

จุดมุ่งหมายเพื่อการแก้ไขปัญหานั่นย่อมหมายถึงการจัดการกับสาเหตุ นอกจากนี้การเข้าใจเกี่ยวกับความสัมพันธ์ระหว่างปัญหายังช่วยให้เราสามารถคาดเดาถึงผลกระทบที่ปัญหาหนึ่ง อาจจะมีต่ออีกปัญหาหนึ่งด้วย

ขั้นตอนที่ ๓ ทบทวนนโยบายที่มีอยู่ตลอดจนกำหนดวัตถุประสงค์

 ในขั้นตอนนี้ จะทบทวนนโยบายที่มีอยู่ ที่เกี่ยวข้องกับจุดมุ่งหมายการพัฒนา เนื่องจากนโยบาย ถูกกำหนดโดยผู้บริหารท้องถิ่น เพื่อใช้เป็นทิศทางการดำเนินงาน การทบทวนนโยบายจะทำให้วัตถุประสงค์สอดคล้องกับแนวคิดของผู้บริหารท้องถิ่นมากขึ้น

**ขั้นตอนที่ ๗ การกำหนดยุทธศาสตร์การพัฒนา และแนวทางการพัฒนา**

 การกำหนดแนวทางการพัฒนาของท้องถิ่นซึ่งยุทธศาสตร์การพัฒนาท้องถิ่นหมายถึง แนวคิดหรือวิธีการอันบ่งบอกถึงลักษณะการเคลื่อนตัวขององค์กรว่าจะก้าวไปสู่เป้าหมายที่ต้องการในอนาคตได้อย่างไร อันเป็นการตอบคำถามว่า “ท้องถิ่นจะไปถึงจุดหมายที่ต้องการได้อย่างไร”ดังนั้น ยุทธศาสตร์การพัฒนาท้องถิ่นจึงเป็นกรอบชี้นำหรือส่วนหัวกระบวนของชุดแผนงาน ซึ่งเป็นการกำหนดวิธีการหรือขั้นตอนที่ท้องถิ่นเลือกที่จะปฏิบัติ เพื่อให้บรรลุวัตถุประสงค์ที่กำหนดไว้ ทั้งวัตถุประสงค์รวมและวัตถุประสงค์เฉพาะส่วน และเมื่อได้บรรลุวัตถุประสงค์รวมแล้ว หมายความว่าย่อมบรรลุถึงภารกิจหลักที่ต้องการด้วย ซึ่งจะเห็นได้ว่า ทั้งหมดที่กล่าวมานั้นมี

ความสำคัญในเชิงตรรกะ (Logical Linkage) ซึ่งกันและกันของกระบวนการขั้นตอนและระดับต่างๆ ของแผนพัฒนาท้องถิ่นเชิงกลยุทธ์ภายใต้ยุทธศาสตร์ต่างๆ องค์กรปกครอง ส่วนท้องถิ่นจะกำหนดแนวทาง (หรืออาจเรียกว่ายุทธศาสตร์ย่อย ) เพื่อแสดงให้เห็นแนวทางการดำเนินการให้บรรลุ ยุทธศาสตร์นั้น แนวทางการพัฒนาท้องถิ่นที่กำหนดไว้ จะต้องนำแนวทางทั้งหมดมาทำการบูรณาการเพื่อไม่ให้เกิดความซ้ำซ้อนกัน การบูรณาการแนวทางการพัฒนาท้องถิ่นจะทำให้ได้ยุทธศาสตร์การพัฒนาท้องถิ่นด้านต่างๆที่สมบูรณ์

**ขั้นตอนที่ ๘ การกำหนดเป้าหมายการพัฒนาท้องถิ่น**

เป็นการกำหนดปริมาณหรือจำนวนสิ่งที่ต้องการให้บรรลุในแต่ละแนวทางการพัฒนา ภายในเวลาที่กำหนด จึงมีความเฉพาะเจาะจงในผลที่คาดว่าจะรับในเชิงปริมาณตามช่วงเวลาต่าง ๆ ของกระบวนการดำเนินการ

เป้าหมายที่ดีควรมีองค์ประกอบ ดังนี้

๑. เงื่อนเวลา ควรระบุว่าต้องการทำอะไรให้บรรลุผลเมื่อไหร่

 ๒. ปริมาณ ที่ต้องการจะให้เกิดขึ้นในจำนวนเท่าไร

 ๓. คุณภาพ เป็นสภาพที่พึงปรารถนา

 ๔. สถานที่ เป็นการระบุถึงเขตพื้นที่ครอบคลุมที่ต้องการ

 ๕. มีความเป็นไปได้ในการใช้ทรัพยากรที่มีอยู่จริง

๖. ควรเป็นไปได้ในการใช้ทรัพยากรที่มีอยู่จริง

๗. กรณีที่มีเป้าหมายมากกว่าหนึ่งเป้าหมาย ควรจัดลำดับความสำคัญหรือความจำเป็นเร่งด่วนไว้

**ขั้นตอนที่ ๙ การอนุมัติและประกาศใช้แผนยุทธศาสตร์การพัฒนา**

เมื่อคณะกรรมการสนับสนุนการจัดทำแผนพัฒนาท้องถิ่น รวบรวมแนวทางและข้อมูล นำมาวิเคราะห์เพื่อจัดทำร่างแผนยุทธศาสตร์การพัฒนาแล้วเสนอคณะกรรมการพัฒนาท้องถิ่น คณะกรรมการพัฒนาท้องถิ่นเสนอร่างแผนยุทธศาสตร์การพัฒนาที่ผ่านการพิจารณาให้ผู้บริหารท้องถิ่นเสนอต่อสภาอบต. เพื่อพิจารณาให้ความเห็นชอบก่อนแล้ว ผู้บริหารท้องถิ่นจึงพิจารณาอนุมัติและประกาศใช้แผนยุทธศาสตร์การพัฒนา

ต่อไป

 **๑.๔ ประโยชน์ของการจัดทำแผนยุทธศาสตร์การพัฒนา**

 **การวางแผนยุทธศาสตร์การพัฒนาที่ดีย่อมส่งผลให้เกิดประโยชน์ ดังต่อไปนี้**

๑. บรรลุจุดมุ่งหมายที่กำหนดไว้ การวางแผนทุกครั้งจะต้องมีจุดหมายเพื่อให้องค์กรบรรลุจุดหมายที่ กำหนดไว้ การกำหนดจุดมุ่งหมายจึงเป็นงานขั้นแรกของการวางแผน ถ้าจุดมุ่งหมายที่กำหนดมีความชัดเจนก็จะช่วยให้การบริหารแผนที่กำหนดไว้ได้อย่างมีประสิทธิภาพและเกิดประโยชน์

๒. การวางแผนเกี่ยวข้องกับการใช้สติปัญญาเพื่อคิดวิธีการให้องค์กรบรรลุผล และเป็นการให้งานในฝ่ายต่างๆมีการประสานงานกันดี กิจกรรมที่ดำเนินมีความต่อเนื่องกัน ก่อให้เกิดความเป็นระเบียบในงานที่ทำซึ่ง เป็นการใช้ประโยชน์จากทรัพยากรต่างๆ อย่างคุ้มค่านับว่าเป็นการลดต้นทุนที่ดี ก่อให้เกิดการประหยัดแก่องค์กร

๓. การวางแผนช่วยลดความไม่แน่นอนในอนาคตลง เพราะการวางแผนเป็นงานที่เกี่ยวข้องกับการคาด การณ์ในอนาคตการวางแผนที่มีประสิทธิภาพเป็นผลมาจากการวิเคราะห์ข้อมูลข้อเท็จจริงที่ปรากฏขึ้นแล้วทำการคาดการณ์เหตุการณ์ในอนาคตและได้หาแนวทางพิจารณาป้องกันเหตุการณ์ที่เกิดขึ้น

๔. การวางแผนช่วยให้ ผู้บริหารได้กำหนดหน้าที่การควบคุมขึ้น เพราะการวางแผนและการควบคุมเป็น กิจกรรมที่ดำเนินการควบคู่และพึ่งพาอาศัยกัน กล่าวคือถ้าไม่มีการวางแผนก็ไม่สามารถมีการควบคุมจึงกล่าวได้ว่า แผนกำหนดจุดมุ่งหมายและมาตรฐานการปฏิบัติงานในหน้าที่การควบคุม

๕. การวางแผนเป็นพื้นฐานด้านการตัดสินใจและเป็นสิ่งที่ช่วยให้เกิดแนวความคิดใหม่ๆ (นวัตกรรม) และความคิดสร้างสรรค์ เนื่องจากการจัดการวางแผนนั้นเป็นการระดับปัญญาของคณะผู้ทำงานด้านการวางแผนและผู้เกี่ยวข้องจึงทำให้เกิดแนวความคิดใหม่ๆ นำมาใช้ประโยชน์แก่องค์กร และยังเป็นการสร้างทัศนคติการมองอนาคต

๖. ระบบการวางแผนที่ดีจะเป็นการบ่งชี้ให้เห็นถึงความร่วมแรงร่วมใจในการทำงานของผู้บริหารและยัง เป็นการสร้างแรงจูงใจให้เกิดขึ้นด้วยเพราะจะได้รู้อย่างชัดเจนว่าองค์กรคาดหวังอะไร นอกจากนั้นการวางแผนยังเป็นเครื่องมือฝึกและพัฒนาแรงจูงใจที่ดีสำหรับผู้บริหารในอนาคต

๗. การวางแผนที่มีประสิทธิภาพ ทำให้องค์กรมีการแข่งขันมากว่าองค์การที่ไม่มีการวางแผนหรือมีการวางแผนที่ขาดประสิทธิภาพเพราะการวางแผนที่เกี่ยวข้องกับการขยายขอบข่ายการทำงานเปลี่ยนแปลงที่จะเกิดขึ้นในอนาคต

๘. การวางแผนได้สร้างความมั่นใจในเรื่องเอกภาพที่จะบรรลุจุดมุ่งหมายขององค์กร ทำให้กิจกรรมต่างๆ ที่จัดวางไว้มุ่งไปที่จุดมุ่งหมายเดียวกันมีการจัดประสานงานในฝ่ายต่างๆ ขององค์กรเพื่อหลีกเลี่ยงความซ้ำซ้อนในงานแต่ละฝ่ายขององค์กร